
            PARLAMENTUL  ROMÂNIEI

                CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	                Bucureşti, 18 octombrie 2011
 Nr. Pl.x.  436/2011


                                     RAPORT

asupra
  propunerii legislative privind modificarea şi completarea Hotărârii nr.1.588 din 19 decembrie 2007 pentru aprobarea Normelor metodologice de aplicare a Legii nr.230/2007 privind înfiinţarea, organizarea şi funcţionarea asociaţiilor de proprietari

În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind modificarea şi completarea Hotărârii nr.1.588 din 19 decembrie 2007 pentru aprobarea Normelor metodologice de aplicare a Legii nr.230/2007 privind înfiinţarea, organizarea şi funcţionarea asociaţiilor de proprietari, trimisă cu adresa nr. Pl.x. 436 din 20 iunie 2011, înregistrată cu nr. 31/674 din 21 iunie 2011.
Potrivit prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din 14 iunie 2011.

Consiliul Legislativ a avizat negativ iniţiativa legislativă, conform avizului nr.204 din 28 februarie 2011.

Guvernul României, conform punctului de vedere  transmis prin adresa nr.874 din 12 aprilie 2011, nu  susţine adoptarea propunerii legislative.

Comisia pentru administraţie publică, amenajarea teritoriului şi echilibru ecologic a avizat negativ iniţiativa legislativă, cu unanimitate de voturi, conform adresei nr. 26/316 din 26 iulie 2011.  

Propunerea legislativă supusă dezbaterii are ca obiect de reglementare modificarea alineatului (1) al articolului 44 din Normele metodologice de aplicare a Legii nr.230/2007 privind înfiinţarea, organizarea şi funcţionarea asociaţiilor de proprietari, aprobate prin Hotărârea Guvernului nr.1.588/2007.

În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat propunerea legislativă în şedinţa din 18 octombrie 2011.

La dezbateri a participat, în calitate de invitat din partea Ministerului Administraţiei şi Internelor, domnul Jan Vraciu – director.
Membrii Comisiei juridice, de disciplină şi imunităţi au constatat faptul că  modificarea unei hotărâri a Guvernului printr-un act juridic de nivel superior, respectiv printr-o lege, contravine normelor de tehnică legislativă. Intervenţia legislativă preconizată nu se poate realiza decât printr-un act normativ cu aceeaşi forţă juridică ca şi actul supus intervenţiei legislative. Modificarea şi completarea Hotărârii nr.1.588 din 19 decembrie 2007 se poate realiza tot printr-un act normativ la nivel de hotărâre de Guvern, întrucât dispoziţiile de modificare şi de completare “se încorporează, de la data intrării lor în vigoare, în actul de bază, identificându-se cu acesta, conform prevederilor art.62 din Legea nr.24/2000, republicată)”.
La dezbateri au fost prezenţi 18 deputaţi din numărul total de 23 membri ai Comisiei juridice, de disciplină şi imunităţi. 

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a propunerii legislative privind modificarea şi completarea Hotărârii nr.1.588 din 19 decembrie 2007 pentru aprobarea Normelor metodologice de aplicare a Legii nr.230/2007 privind înfiinţarea, organizarea şi funcţionarea asociaţiilor de proprietari.
În raport cu obiectul şi conţinutul reglementării, propunerea legislativă face parte din categoria legilor ordinare.
                          PREŞEDINTE,                                      SECRETAR,

                           Daniel BUDA                             Gabriel ANDRONACHE

Consilier parlamentar,

Rodica Penescu

